《旅地寒风感怀》
清代·洪繻

北风吹如铁，一夜寒冰结。万山草木枯，十里笮桥折。

路上无行人，行人马啼齧。尘壒扑天黄，日色入云灭。

村径十三条，条条沙断绝。回首蓟北山，无此霜凛冽。

曲腰寒起粟，龟手冻欲裂。磨砚池水乾，扫阶雪地洁。

佩剑霜有棱，熏笼火不爇。窗外问梅花，冲寒未吐蘖。

踟蹰顾行旌，迢遰犹难发。岁月叹蹉跎，谋生计已拙！

长大抚头颅，壮怀未豁达。抑郁在人间，貂裘苦难脱！

意气百尺楼，风尘受颠越。今古几英雄，销磨嗟未歇。

我亦失路人，同声一呜咽！